五言城北別親友
作者：沈遘
朝代：宋

paragraphs: 朝出北門道，後車何轟轟。
顧皆我親友，送我胡中行。
置酒古寺堂，勸酌紛縱橫。
飲闌眎四坐，悄若意弗平。
試問坐上客，客言安敢承。
謂我自慷慨，固無兒女情。
幸當無事時，奚忽爲北征。
憐我不受辱，往拜單于營。
憂我衰病餘，跋涉萬里程。
二者所不堪，奈何誰使令。
我笑謂坐客，我豈徇利名。
仕既不得已，王命方丁寧。
上羞傅介子，下愧蘇子卿。
第結匈奴心，以保先帝盟。
惓惓謝親友，敢辭釂餘觥。